
Allahovi poslanici, alejhimus-selam, bili su najbolji uzor našem 
Poslaniku, sallallahu alejhi ve sellem, pa otuda je sasvim 
razumljivo da budu uzor i svim vjernicima. O Svojim poslanicima 
Uzvišeni Allah kaže: “Njih je Allah uputio, zato slijedi njihov 
Praviput. ” (El-En ’am, 90) 

Jedno od kazivanja o poslanicima jeste i kazivanje o odlasku 
Musaa, alejhis-selam, kod Hidra, koje se navodi u suri El-Kehf, od 
60. do 81. ajeta, no, u Kur’anu nije spomenut razlog Musaovog 
odlaska kod Hidra, nego se to pojašnjava u hadisu Ubejja b. 
Ka’ba, radijallahu anhu, koji prenosi da je Allahov Poslanik, 
sallallahu alejhi ve sellem, rekao: “Jednom prilikom vjerovjesnik Musa, alejhis-selam, stojeći 
je držao govor skupini Benu Israilićana dok nisu zaplakali i dok im srca nisu smekšala. Kada 
je završio i krenuo, za njim je pošao jedan čovjek koji mu reče: ‘O Allahov poslaniče, ko je 
najučeniji čovjek?’ ‘Ja sam najučeniji’, reče mu on. ‘Znaš li ikoga na Zemlji da je učeniji od 
tebe?’, upita čovjek, a Musa, alejhis-selam, reče: ‘Ne znam.’ Tada ga je Allah ukorio jer nije 
rekao da Njemu pripada apsolutno znanje i objavio mu je: ‘Doista ima jedan Moj rob koji je 
učeniji od tebe: Naš rob Hidr.’ Onda je Musa rekao: ‘O Gospodaru, gdje je on?’, a Allah mu 
reče: ‘Kod mjesta gdje se sastaju dva mora.’ Tada je Musa upitao kako da dođe do njega...’” 
(Buhari, br. 4726) 

I nakon što je slijedio uputu kako da ga pronađe, desilo se ono o čemu nam Kur’an govori: 

“I nađoše jednog Našeg roba kome smo milost Svoju darovali i onome što samo Mi znamo 
naučili. ‘Mogu li da te pratim’, upita ga Musa, ‘da me podučiš nečemu čemu si ti ispravno 
podučen?”’ (El-Kehf, 65-66) 

Ove riječi koje je Musa uputio Hidru ukazuju na vrhunski edeb, bonton i učtivost Musaa, 
alejhis-selam, poslanika koji je razgovarao sa Allahom bez posrednika, koji je jedan od 
najodabranijih, najboljih i najučenijih poslanika! I upravo ovakvi ajeti uče nas edebu - 
učtivosti prema učenim ljudima. 

Ova dva ajeta ukazuju na sljedeće: 

1. Musa, alejhis-selam, tražio je dozvolu od Hidra da ga prati. U tome se ogleda njegova 
ogromna poniznost. 



Kada uporedimo ovo sa načinom na koji danas neki ljudi “(pre)uzimaju” znanje od učenih, 
uočavamo nedostatak slijeđenja Kur’ana. Mnogi ljudi često selektivno, po svom viđenju, 
odabiru sebi šta im godi da nauče, ako uopče nauče, a drugo, bez imalo poniznosti, već često 
sebe smatraju dovoljno upućenim da sami presuđuju učenima i njihovom znanju. 

2. Iz Musaovog pitanja: “Mogu li da te pratim?”, razumije se da je tražio da ga općenito 
prati, u svim stvarima, a ne samo u jednoj ib dvije. Za razbku od ovoga, neki studenti 
ne žele da nauče ponašanje od učenih, već samo nauku, a jedno bez drugog ne ide. Ili, 
bolje rečeno, ide, ali najčešći rezultati su ljudi koji mogu imati znanje koje ne prati 
njihovo ponašanje. Zato je Muhammed b. Sirin govorio: “Ashabi su učib kako da se 
ponašaju, kao što su učib i nauku.” 

3. Kada je rekao: “...da me podučiš”, potvrdio je da mu je potreban da od njega nešto 
nauči. Za razliku od ovog edeba, neki se ljudi postavljaju prema učenima tako kao da 
su oni dužni da ih podučavaju, pa ih stoga mogu kritikovati, s njima se ne slagati, 
birati čemu ih trebaju podučavati. 

4. Riječima: “...nečemu čemu si ti podučen”, ukazuje se na to da je tražio da ga poduči 
jednom dijelu onoga čemu je Allah podučio Hidra. Ovo je vrhunac u poniznosti. Kao 
da mu je rekao: “Ne žebm da postanem jednak tebi pa da me podučiš svemu što ti 
znaš, već žebm da me podučiš samo nekim stvarima koje ti znaš.” Upravo kao što 
siromah traži od bogataša dio njegovog imetka, a ne traži cijeb njegov imetak. 

5. Riječima: “čemu si podučen”, Musa, alejhis-selam, priznaje da se radi o znanju kojem 
je Allah podučio Hidra, a ne o bilo kojem drugom znanju. U ovome se ogleda 
vrijednost znanja koje je Allah objavio, a to je islamsko znanje. 

6. Iz pitanja: “Mogu li da te pratim da me podučiš”, razumije se da je Musa, prije nego što 
je zatražio da ga poduči, tražio da ga slijedi. Nasuprot ovome, neki ljudi kao da žele na 
neki način samo da iskoriste učenjaka da od njega nešto nauče, a ne cijene njegovo 
ponašanje niti žele da se ugledaju na učene ljude. 

7. “Nečemu čemu si ti ispravno podučen”, tj. tražio je ispravno, a to je ono što, ukoliko se 
ne nauči, čovjek će skrenuti sa pravog puta. 

8. “Mogu li da te pratim da me podučiš”, tj. ne tražim ništa od tebe osim znanja: ne 
tražim ni imetak, ni ugled, niti bilo kakvu drugu korist. 

Iz navedenog ajeta i hadisa možemo zaključiti da je za stjecanje i prenošenje znanja potrebno 
sljedeće: 


1. Lijepa namjera 



2. Poniznost učene osobe 

3. Poniznost učenika prema učitelju 

4. Priznavanje potrebe za učenjem 

5. Priznavanje potrebe za učiteljem 

6. Odlazak na put radi stjecanja ispravnog znanja 

7. Odlazak kod nekoga ko nije iz tvog naroda sa istim ciljem 

8. Lično snošenje troškova puta i smještaja radi stjecanja nauke. 

9. Davanje prednosti učtivosti i lijepom ponašanju nad znanjem 

10. Učtivo ophođenje 

11. Učtivo postavljanje pitanja 

12. Preciznost i sažetost pitanja 

13. Traženje znanja koje je Allah objavio 

14. Učenje licem u lice 

15. Učenje onoga ko je više poznat kod onoga ko je manje poznat 

16. Učenje onoga ko je bolji od onoga od kojeg je bolji 

17. Druženje sa učenim ljudima 

18. Međusobno druženje onih koji se bave naukom 

Sebe i svoje ponašanje trebamo mjeriti ovim smjernicama i prema njima usklađivati svoj 
život. 

Ovo pitanje koje je Musa, alejhis-selam, postavio Hidru, sastoji se (na arapskom jeziku) od 
osam riječi, a sadrži veliki broj pouka, što je sigurno jedna od nadnaravnosti Kur’ana. 
Slijeđenje ove nadnaravnosti uzdiže naš stepen u nauci i kod Allaha, a stepeni kod Njega su 
ono što nam je najvažnije i najpotrebnije. 

1. Razi, Et-Tefsir el-Kebir, 21/482 

